Winkelgroep bevorder plaaslike suikerWerksgeleenthede in die suikerbedryf word deur goedkoop invoere bedreig. (Foto: ckaye, Pixabay) Om verbruikers aan te moedig om plaaslik geproduseerde suiker te koop het die Shoprite-groep ŉ vennootskap met die Vereniging vir Suid-Afrikaanse Suikerrietkwekers gesluit. Hierdie vennootskap sal daartoe lei dat die Shoprite-groep, wat die grootste kleinhandelaar in Afrika is, plaaslik vervaardigde suiker in sy 1 189 Shoprite-, Checkers-, Checkers Hyper- en Usave-supermarkte in Suid-Afrika bevorder. Die Suikerrietkwekersvereniging het einde verlede jaar sy Home Sweet Home-veldtog van stapel gestuur, met die doel om verbruikers op te voed oor die bedreigings wat die plaaslike bedryf in die gesig staar. Dit sluit goedkoop suikerinvoere in, wat plaaslike werksgeleenthede bedreig. Die Shoprite-winkelgroep het derhalwe aan die begin van die maand begin om advertensies op hul suikerrakke te plaas wat verbruikers aanmoedig om plaaslike suiker te koop. “Gegewe Shoprite se uitgebreide voetspoor, is die vennootskap ŉ groot stap vorentoe vir Suid-Afrikaanse suikerboere en die een miljoen mense wat deur die bedryf ondersteun word. Sy betrokkenheid sal ons in staat stel om meer verbruikers te bereik en te help om Suid-Afrikaanse werksgeleenthede en die oorlewing van die bedryf ​​te verseker,” het Andrew Russell, voorsitter van die Vereniging vir Suid-Afrikaanse Suikerrietkwekers, gesê. “Die suikerbedryf moes die afgelope dekade ernstige uitdagings die hoof bied, waaronder droogtes, toenemende produksiekoste, dalende wêreldsuikerpryse en die instelling van ŉ suikerbelasting. ŉ Verdere groot bedreiging is swak handelsbeskerming teen toenemende suikerinvoere, wat die plaaslike bedryf in 2019 alleen meer as R2,2 miljard gekos het. “Hierdie uitdagings het 21 000 kleinskaalse boere, 65 000 regstreekse werksgeleenthede, 270 000 onregstreekse werksgeleenthede en die een miljoen mense wat die bedryf ondersteun, bedreig. “Dit is waarom ŉ meesterplan vir die suikerbedryf se waardeketting deur die regering, die suikerbedryf en ander belanghebbendes ontwikkel is om sodoende die langtermynvolhoubaarheid en winsgewendheid van die sektor te verseker.” Kragtens die meesterplan het kleinhandelaars hulle daartoe verbind om teen die einde van die eerste jaar van die plan se inwerkingstelling minstens 80% plaaslik geproduseerde suiker aan te skaf. Russell sê dié bedryfsorganisasie verwelkom die Shoprite-groep se pogings om hierdie teiken te bereik, insluitend die vennootskap met sy Home Sweet Home-veldtog. “Ons hoop om te sien dat meer kleinhandelaars en ander belanghebbendes Shoprite se voorbeeld en toewyding sal volg, om ons te help om die toekoms van die bedryf en sy werkers te verseker.”